



# CONSILIUL JUDEŢEAN ARAD

**DIRECŢIA GENERALĂ DE ASISTENŢĂ SOCIALĂ**

**ŞI PROTECŢIA COPILULUI**

**Str. 1 Decembrie 1918, nr. 14, cod 310134**

**tel./ fax. – 0040 – (0)257 – 210035**

**mobilphone: 0040 – (0)745 – 534965; 0040 – (0)735 – 203423**

***e – mail*:** **secretariat@dgaspc-arad.ro**

**web:** [**www.dgaspc-arad.ro**](http://www.dgaspc-arad.ro)

**Operator de prelucrare date cu caracter personal nr. 8089**

 Nr. 42925/12.08.2025

**COMUNICAT DE PRESĂ**

**DIRECȚIA GENERALĂ DE ASISTENȚĂ SOCIALĂ ȘI PROTECȚIA COPILULUI ANGAJEAZĂ ASISTENȚI MATERNALI**

Dacă ai dorit vreodată să fii o parte importantă în creșterea și dezvoltarea unui copil, DGASPC Arad îți oferă acum o oportunitate unică. Instituția caută persoane dedicate și pline de iubire pentru a deveni asistenți maternali, în scopul îngrijirii și educării copiilor aflați în sistemul de protecție specială.

De ce să devii asistent maternal? Ești încurajat să faci o diferență reală în viața unui copil instituționalizat. Ca asistent maternal, vei oferi unui copil șansa de a crește într-un mediu stabil, plin de iubire și siguranță, la fel ca într-o familie adevărată. Vei fi parte din viața copilului care are nevoie de îndrumare și sprijin, oferindu-i nu doar un adăpost, ci și un loc unde să se simtă apreciat și protejat. Vei oferi copiilor un mediu sigur, iubitor și stimulativ, contribuind la educația și dezvoltarea lor personală. Vei face parte dintr-o rețea de profesioniști dedicați, care se sprijină reciproc pentru a asigura bunăstarea copiilor și tinerilor instituționalizați.

Direcția Generală de Asistență Socială și Protecția Copilului oferă asistență constantă și formare pentru a te ajuta să îți îndeplinești rolul cu succes. Ai acces la informații, consiliere și suport din partea unui echipe dedicate de specialiști.

Pentru a aplica pentru acest post trebuie îndeplinite cumulativ o serie de condiții:

* împlinirea vârstei de 21 de ani;
* absolvirea învăţământului profesional sau liceal;
* disponibilitatea de a crește și îngriji 2 copii, inclusiv cu dizabilități, la domiciliul dumneavoastră și familia vă sprijină
* prin comportamentul său în societate şi profilul psihologic persoana prezintă garanţii morale cu privire la creşterea, îngrijirea şi educarea copiilor;
* persoana şi soţul/soţia prezintă disponibilităţi afective în relaţiile cu copiii, confirmate în urma evaluării psihologice;
* soţul/soţia şi copiii care au împlinit vârsta de 14 ani şi care au acelaşi domiciliu sau, după caz, aceeaşi reşedinţă cu solicitantul îşi exprimă acordul cu privire la primirea în familie a unui copil/a unor copii;
* are domiciliul sau, după caz, reşedinţa într-o localitate cu acces la servicii educaţionale, medicale pentru copilul/copiii pe care îl/îi va primi în plasament şi, după caz, la servicii de abilitare/reabilitare pentru copilul cu dizabilităţi;
* are drept de folosinţă asupra unei locuinţe care acoperă în mod corespunzător necesităţile de preparare a hranei, de igienă, educaţie şi odihnă ale utilizatorilor săi, inclusiv cele ale copilului/copiilor care urmează a fi primit/primiţi în plasament şi pentru care se poate asigura un spaţiu individualizat de odihnă şi efectuare a temelor;
* cel puţin unul dintre membrii adulţi ai familiei realizează venituri, exceptând solicitantul, dacă acesta locuieşte cu unul sau mai mulţi membri.

În prezent, un asistent maternal în România are un venit net de aproximativ 3000 de lei, la care se adaugă o serie de drepturi și facilități care pot crește, după caz, suma totală. Printre acestea se numără: Alocația de stat 292 lei/lună pentru copiii cu vârsta cuprinsă între 2 ani și 18 ani, precum și pentru tinerii care au împlinit vârsta de 18 ani și care urmează cursurile învățământului liceal sau profesional sau 719 lei/lună pentru copiii cu vârsta de la 2 ani, respectiv 3 ani până la 18 ani, în cazul copilului cu handicap; alocația de plasament de 1200 de lei, care se acordă pentru asigurarea condițiilor optime de trai și dezvoltare a copilului aflat în plasament.

Direcția Generală de Asistență Socială și Protecția Copilului încurajează persoanele care îndeplinesc cerințele și doresc să contribuie la îmbunătățirea vieții copiilor din sistemul de protecție să aplice pentru aceste posturi importante și le mulțumește pentru implicare și pentru dorința de a face o diferență în viața acestor copii.

Persoanele interesate sunt invitate să contacteze Direcția Generală de Asistență Socială și Protecția Copilului Arad pentru informații suplimentare și detalii privind procesul de recrutare și selecție, la următoarele date de contact:

Adresă: Str. 1 Decembrie 1918, nr. 14, județul Arad

Telefon: 0257/250325

Program: Luni - Joi, între orele 8:00-16:30, Vineri, 8:00-14:00

**Cu considerație,**

**Director general**

**exercitare caracter temporar**

**Buzură Elena Valentina**

**Director gen.adj. as.soc.**

**exercitare caracter temporar**

**Paveloiu Crenguța**